***J e g y z ő k ö n y v***

Készült: Vése Községi Önkormányzat Képviselő-testületének 2013. április 25-én este 18.00 órai kezdettel az önkormányzat Kultúrházának (Vése, Szabadság tér 8.) tanácskozó termében tartott közmeghallgatásáról.

Jelen vannak: a csatolt jelenléti íven szereplő személyek és 8 fő érdeklődő

Bertók László polgármester köszönti a megjelenteket, megállapítja, hogy az 5 fő testületi tagból mindenki megjelent, így az ülés határozatképes, azt megnyitja.

Javasolja, hogy a kiküldött meghívóban szereplő napirendek kerüljenek megvitatásra. A javaslatot a Képviselő-testület egyhangúlag elfogadta.

**Az ülés napirendje:**

**1./ Tájékoztató a település képviselő-testületének munkájáról.**

Előadó: Bertók László polgármester

(szóbeli előterjesztés)

**1./ Tájékoztató a település képviselő-testületének munkájáról.**

**Bertók László polgármester**

Nagy változásokkal kezdődött az év a hivatal és az önkormányzat tekintetében. Bemutatja Ács Attilát, aki 2013. március 1. napjától a településen ellátja a jegyzői teendőket. Az önkormányzat szervezeti felépítése tekintetében nem történt változás. A korábbi körjegyzőséget felváltotta a közös önkormányzati hivatal, melynek ellátási körzete a 2000 fő lakosságszámot kellett, hogy elérje. Ezért lépett be Nagyszakácsi község ebbe a körbe. Tárgyalások folytak Nemesviddal is, de az nem jött össze. Lehetőség lett volna Böhönye is, de azt nem igazán preferálta a testület.

A jegyzői fogadónapok nem változtak, remélhetően a rendszer be fog állni.

Beszámol a helyi oktatási intézmény 2013. évi állami működtetésbe adásáról. Az óvoda helyi működtetésben maradt. Így a költségvetés főösszege így jelentőse csökkent. Költségvetési számadatokkal nem akarja a jelenlévőket untatni.

Az állam a múlt évben konszolidálta az adóssággal küszködő önkormányzatokat, így a Véseit is közel 54 MFt mértékben. Az év végén nem volt tartozásunk. Sajnos a bevezetett feladatalapú támogatás nem működik teljesen zökkenőmentesen, mert nem finanszírozza le a költségeket. Vése esetében is ez közel 20 MFt hiányt jelentett. Kistelepüléseken mindenütt jelentkezik ez a probléma. Állami segítségnyújtás nélkül a rendszer összeborulhat az év második felében. Remélhetően ezt a problémát a választások közeledtével a Kormány megoldja.

Az elmondottak miatt szigorú gazdálkodás folyik és csak a szükséges kiadások kerülnek finanszírozásra. Fejlesztésekkel egyelőre nem lehet számolni. Állagmegóvás, fenntartás, kötelező üzemeltetés folyik jelenleg. Ebben a közfoglalkoztatottak is részt vesznek (15 fő). A beszerzett árokásó géppel a belterületi árkok rendbetétele jelentős mértékben megtörtént. Útjavításokra sajnos nincsenek pályázatok. Leginkább a Park utca felújítására volna szükség, mert az mart aszfalttal készült.

Keressük azokat a pályázati lehetőségeket, ahol nem kell önrész. Egy kerékpárút szakaszra talán lesz lehetőség ebben az évben. A könyvtár esetében két pályázat van folyamatban. Ezekből eszközbeszerzésre és tetőfelújításra kívánunk pénzt elnyerni.

A Táncsics utca végén a szelektív átrakó sziget kialakítása is folyamatban van, mely nem az önkormányzat beruházása, hanem a Mecsek – Dráva Hulladékgazdálkodási Társulás beruházása, de helyi érdekeket szolgál. Ez egy gyűjtőpont lesz a térségben.

A tavalyi évben fejeződött be a park és a játszótér építése, továbbá a központban egy térfigyelő rendszer kiépítésére is sorkerült.

Az óvoda felújításával az oktatás átszervezésének lezárását követően lesz érdemes foglalkozni.

A közmeghallgatás előtti testületi ülésen döntött a testület arról, hogy a Latinka Sándor utca nevét törvényi előírások alapján megváltoztatja. Az ott lakóktól kérünk javaslatot az új névre. A változtatások a lakosoknak illetékmentes lesz. Remélhetően ez a nyár folyamán rendeződik.

**Bertók Árpád érdeklődő**

Kérdése, hogy a Kovácstalálkozó ebben az évben is megrendezésre fog-e kerülni.

**Bertók László polgármester**

Igen, az időpontja 2013. július 27. Sajnos a megrendezésre pályázati forrást egyelőre nem sikerült szerezni. Viszont a Művelődési ház TÁMOP keretében (5 millió forint) több programra is nyert támogatást, és ezek egy része a találkozó időpontjára esik. Nagyobb volumenű koncertre sajnos nincs lehetőség. A többi program meg lesz tartva. De előfordulhat, hogy még lesz pályázati kiírás ilyen téren is. A szervezés májusban indul.

Vése Községi Önkormányzat Képviselő-testülete a szóbeli tájékoztató elhangzását követően, ellenszavazat és tartózkodás nélkül, 5 igen szavazattal a következő határozatot hozza:

**52/2013. (IV. 25.) Kt. számú határozat**

**=============================**

Vése Község Önkormányzatának Képviselő-testülete a közmeghallgatás keretében előterjesztett 2012. évi polgármesteri beszámolót elfogadja.

Határidő: értelem szerint

Felelős: Bertók László polgármester

Több hozzászólás nem lévén, Bertók László polgármester úr megköszöni a megjelenést, és a közmeghallgatás ülését bezárja.

K.m.f.

**Bertók László Ács Attila**

polgármester jegyző